ANC-hoë se vrou skuldig aan bedrogPortia Sizani (Foto: ENCA.com) Portia Sizani, die vrou van voormalige ANC-hoofsweep en deesdae Suid-Afrika se ambassadeur aan Duitsland, Stone Sizani, is Vrydag skuldig bevind aan 15 aanklagte van bedrog en nege aanklagte van geldwassery in die Port Elizabeth- kommersiële handelsmisdaadhof. Sizani het die Oos-Kaapse departement van onderwys uit meer as R1,2 miljoen bedrieg deur vervalste aansoeke vir graad R-onderwysposte te verwerk. Sy was in daardie stadium die distrikskoördineerder vir vroeë kinderontwikkeling en het glo “spookonderwysers” aangestel en tussen 2009 en 2010 na bewering hul salarisse in haar sak gedruk. Landdros Mputumi Mpofu het gesê Sizani was die “opperbrein” wat weerlose mense misbruik het met die belofte dat sy hulle poste in die departement sal gee. Mpofu het gesê Sizani het voordeel getrek uit die slagoffers se onkunde en hulle geteister om geld aan haar oor te betaal. Mpofu het Sizani ook gekritiseer dat haar verdediging niks verder gegaan het as blote ontkenning nie. Sizani het emosieloos in die beskuldigdebank gesit terwyl die uitspraak gelewer is en het agterna met haar regspan gepraat. Sy is vroeër onskuldig bevind op ses aanklagte van geldwassery en een aanklag van bedrog.